Carlton-juweeldiefstal beloop nou miljarde – praag.co.za — 20 jaar jonk!
Carlton-juweeldiefstal beloop nou miljarde
Die Carlton, Grant en Kelly
Die organiseerder van 'n diamantuitstalling en -verkope het die geraamde waarde van juwele wat tydens 'n rooftog gesteel is, meer as verdubbel, het 'n staatsaanklaer gesê.
Volgens die organiseerder is die juwele helderoordag in die Carlton-hotel, een van die deftigste hotelle in Cannes, gegryp. Die juwele is sowat R1,3 miljard werd.
Die polisie het vroeër gesê die rower het sowat R520 miljoen se juwele gebuit – wat dit selfs op dié vlak een van die grootste rooftogte in onlangse jare maak.
Philippe Vique, assistent-staatsaanklaer, het gesê die Doebai-gebaseerde organiseerder van die tentoonstelling het ná 'n volle inventaris gesê die waarde van die gesteelde juwele is meer.
Vique het gesê owerhede is op soek na een verdagte wat te voet gevlug het.
Die tentoonstelling van die juwele was veronderstel om vir die publiek oop te wees tot aan die einde van Augustus.
Hotelle in Cannes lyk na 'n gunstelingteiken hierdie jaar, met twee gewaagde juweelrooftogte wat reeds in Mei tydens die Cannes Filmfees gebeur het. Diewe het 'n kluis uit die muur van 'n hotelkamer gehaal met R11 miljoen se juwele.
In 'n latere voorval, het diewe 80 hotelsekuriteitswagte uitoorlê en 'n De Grisogono–halssnoer gegryp ter waarde van R30 miljoen sê die ontwerpers.
Die luukse Carltonhotel verskyn in die 1955 Alfred Hitchcock–film, met hartebreker Cary Grant as 'n gereformeerde inbreker wat 'n juweeldief met die hulp van mede-ster Grace Kelly jaag in To Catch a Thief.
Die hotel is geleë op die Promenade de la Croisette, wat 2,4 kilometer langs die see loop en 'n vinnige wegkomkans vir diewe bied. – AP
Skrywer Karin RoodtGepubliseer op 30 Julie 2013 30 Julie 2013 Kategorieë Internasionale nuus, NuusSleutelwoord Cannes, Carton hotel, Cary Grant, Grace Kelly, juweeldiefstal